Villa Cornaro
<s>Villa Cornaro je renesansna vila u sjevernotalijanskom naselju Piombino Dese, koju je projektirao Andrea Palladio.</s>

<s>Historija i karakteristike 
Naručilac ove vile bio je moćni venecijanski patricij Giorgio Cornaro.</s><s>Gotovo istovremeno Palladio je dobio gotovo sličnu narudžbu od Pisanija, još jednog Venecijanca, što je bio jasan pokazatelj da se Palladio probio u krugove visoke venecijanske aristokracije i da nije više ograničen na krug naručioca iz Vicenze.</s><s>Gradilište je bilo u punom jeku već u martu 1553. godine, tako da je već u aprilu sljedeće godine vila bila useljiva, iako još ne kompletno gotova.</s>

<s>Cornaro je formalno preuzeo vilu tek u junu iste godine, nakon što se oženio, iako ona još ni tada nije bila potpuno izgrađena.</s><s>Kompletno je bio izgrađen centralni blok, ali ne i krila niti drugi kat lođe.</s><s>To je dovršeno u dvije naredne faze gradnje, 1569. i 1588. godine, a posljednju je vodio Vincenzo Scamozzi koji je najvjerovatnije odgovoran za angažman Camilla Marianija koji je isklesao skulpture u salonu.</s>

<s>Villa Cornaro i Villa Pisani povezane su ne samo zbog kronologije i visokog statusa naručioca jer i Villa Cornaro ima strukturu i dekor koji više odgovara nekoj palači ili rezidenciji na selu, nego usamljenoj vili na velikom poljoprivrednom imanju.</s><s>Pored toga, u svaku sobu ugrađen je kamin što znači da se vila nije namjeravala koristiti samo ljeti.</s><s>Vrlo sličan projekt Palladio je napravio nekoliko godina kasnije za palaču Floriana Antoninia na periferiji Udina.</s>

<s>Kao i kod Ville Pisani, tlocrt Ville Cornaro također je organiziran oko velikog centralnog salona u kom dominiraju četiri monumentalna stupa.</s><s>U njega se ulazilo iz lođe i uskog vestibula.</s><s>Dvije etaže vile povezane su sa dva elegantna dvostruka stepeništa koja jasno razdvajaju prizemlje, kao prostor za prijem gostiju i klijenata, od gornjih prostorija rezerviranih za porodicu Cornaro.</s>

<s>Villa Cornaro je 1996. uvrštena na UNESCO-vu Listu mjesta svjetske baštine u Evropi kao jedan od objekata lokaliteta Historijski centar Vicenze i Palladijeve vile.</s>

<s>Izvori</s>

<s>Vanjske veze</s>

<s>Villa Cornaro, Piombino Dese (PD) (na portalu Palladio museum)</s>

<s>Cornaro
Cornaro
Renesansne građevine u Italiji
Paladijeve građevine
Svjetska baština u Italiji</s>

